Clue (1985)    Mõistatusliku kutse peale ilmuvad kuus võõrast eraldatud mõisa, kus neid on ootamas ülemteener Wadsworth, kes tahab tuua päevavalgele külalisi siduvad asjaolud. Selgub et nad kõik on kompromiteeritud mõisaomaniku Mr. Boddy poolt, kes neilt saladuste hoidmiseks raha välja pressib. Plaan Mr. Boddy kuriteod politseile teatavaks teha võtab aga järsu pöörde kui külalistest  saab igaüks mingisuguse relva omanikuks ja pärast tulede kustutamist on esimene ohver kohe olemas.      Vastus jääb kohe leidmata ka mõistatusele, kes on süüdi ja mõrvar?. Samal ajal tunnevad kõik, et nende elud on ohus ja kiireneva tempoga tuleb juurde aina uusi laipu kuni lõpud annavad iga asja kohta omamoodi seletuse ja lahenduse.      Minu jaoks küllaltki hiljuti avastatud film, mida pean kohe selliste jandikomöödia žanri teoste parimaks näiteks. Tegevus on terve filmi jooksul väga kaasahaarav ja vaimukas, vürtsitatud tihti erinevate  sõnamängudega ja pööraste situatsioonidega. Ka ei morjenda filmi klišee tegelastest, näiteks tüüpiline briti ülemteenrer või lihtsameelne prantsuse teenijanna.     Samuti on "Clue" väga ainulaadne iseenesest, kuna põhineb samanimelisel lauamängul. See küll ei anna mingit alust heale loole, vaid teema suhtes on teos küllaltki kesine. Pole tegemist ka tüüpilise krimi- ja mõistatusfilmiga, küll aga vägeva komöödiaga. Rollid ja näitlemine on seejuures esmaklassiline. Eriti Wadsworthi rollis olev Tim Curry, kes kisub teema oma olemusega sõna otseses mõttes  lahenduseni. Tulemuseks väga meeldejääv ja oma kultusfilmi staatust igati vääriv teos.    Hinnang: 8/10    Posted by: Sander